拍拖最頭痛嘅,係諗唔到有乜做好,尤其係啱啱喺交友app掃到個一見鍾情嘅男生,唔知頭唔知路嘅情況下以為係行街睇戲食飯最正路,結果一段大好姻緣就因為悶而灰飛煙滅。Come on畀啲新意,諗啲有意義啲嘅活動,唔單止可以認識對方更多,仲可以瞬間加分。1. 去踩單車
做運動令人心情開朗啲,就算first date都無咁緊張。如果可以同佢兩個人一路並排慢踩,一路傾吓閒偈,間中停低selfie放閃,真係無得輸。不過香港地少人多,可以容納到兩架單車並排慢行的地方實在唔多,我建議黃昏前兩個鐘去東涌踩北大嶼山公路,路線簡單,人又少,仲可以睇個浪漫嘅日落。
2. 去學整陶瓷
整陶瓷梗係要兩個人一齊整一件作品啦,除咗可以睇到佢有冇耐性,一齊搓泥一齊等焗,仲可以將你哋嘅感情化作實體,最重要係可以試吓人鬼情未了嗰段經典戲碼吖嘛。
3. 去美食節
美食節有齊各國美酒佳餚,你哋除咗可以知道對方鍾意食乜菜、鍾意飲乜酒,仲可以知道佢對唔喜歡事物嘅接受程度;另外,喺啲小事上面亦可以睇到佢嘅性格,例如會唔會主動畀錢,夠唔夠細心幫你拎住啲垃圾,你哋仲可以幫對方抹咀增進感情哦。
4. 去海灘
坐喺沙灘聽吓海風,傾吓心事,其實都係一個唔錯嘅選擇。著住泳衣唔單只會令你physically坦蕩蕩,mentally亦會更開放,傾談內容自然亦會同平時唔同。事先聲明,男仔天生控制唔到自己望其他女仔,但佢哋可以控制到望嘅程度嘅,如果你勁易呷醋就繼續碌落下一點。
5. 去聽音樂
如果你哋都鍾意摸酒杯底飲杯嘢,可以去啲有live band嘅酒吧,一來有氣氛,二來因為環境有少少嘈,你哋兩個要焗住哄到好埋先聽到對方講嘢,哄哄吓就會有火花架喇!
6. 去主題公園
如果你兩個都鍾意玩機動遊戲嘅話,咁就正喇。適時扮暈依偎喺佢懷中,感情一日千里。另外,你仲可以測試到佢嘅膽量,有啲男仔明明好驚,但為咗氹你可以赴湯蹈火,加分。
7. 去野餐
野餐食嘅嘢都係比較casual,廚藝了得可以顯身手,就算一齊去citysuper買現成食物,配返杯美酒,一樣可以增加對彼此了解。
8. 一齊為晚餐下廚
如果你喺自己住嘅話,不妨試吓一齊烹調愛心晚餐,互相幫對方著圍裙,你洗我切,一頓充滿愛嘅晚飯,點都好過出街食貴貴嘅蠋光晚餐。同埋呢,好多愛情故事,都係喺廚房發生的。
9. 去啲從來未去過嘅地方
旅行真係可以見到一個人嘅真面目,例如有啲人明明唔識睇地圖都要堅持己見、盪失路唔幫手淨係識發脾氣……不過要去旅行太麻煩,不如搵一個你哋兩個都從來未去過嘅區(香港係好細,但有好多地方其實都未去過)。拎住張地圖,扮遊客咁探索吓未知嘅世界,影吓文青相呃like,仲可以認識彼此更多。
10. bookmark呢篇文
就係bookmark呢篇文囉,咁樣下次拍拖就唔使頭痕啦~~
Text > Lucy Lamb
Photo > Internet